CELEX: 52019PC0275
Language: hu
Date: 2019-06-14
Title: Javaslat A TANÁCS VÉGREHAJTÁSI HATÁROZATA Portugáliának a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról

EURÓPAI BIZOTTSÁG
            Brüsszel, 2019.6.14.
            COM(2019) 275 final
            2019/0136(NLE)
            Javaslat
            A TANÁCS VÉGREHAJTÁSI HATÁROZATA
            Portugáliának a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: héairányelv
                  1
               ) 395. cikkének (1) bekezdése értelmében a Tanács a Bizottság javaslata alapján bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2018. július 2-án iktatott levelében Portugália felhatalmazást kért arra, hogy bevezethessen egy, a héairányelvnek a héa megfizetésére kötelezett személyt meghatározó 193. cikkétől eltérő intézkedést. A Bizottságnál 2018. november 27-én iktatott levelében Portugália további részletes információkat küldött a bevezetni kívánt intézkedésről. 2018. december 18-án a Bizottság levelet intézett Portugáliához, amelyben kétoldalú találkozót kért a kérelem tisztázása érdekében. A találkozóra 2019. február 27-én került sor. Portugália megerősítette az eltérés iránti kérelmét, és a Bizottságnál 2019. március 19-én iktatott levelében további információkat küldött. 
            
            
               A héairányelv 395. cikke (2) bekezdésének megfelelően a Bizottság 2019. március 27-én kelt levelében tájékoztatta a többi tagállamot Portugália kérelméről. A Bizottság 2019. március 28-án kelt levelében értesítette Portugáliát arról, hogy birtokában van a kérelem elbírálásához szükséges valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Általános szabályként a héairányelv 193. cikke kimondja, hogy a termékértékesítést vagy szolgáltatást végző adóalany köteles a héát megfizetni.
               
               
                  A héairányelv 395. cikke értelmében a tagállamok az adóbeszedés egyszerűsítése, illetve egyes adócsalások és -kikerülések megelőzése érdekében a héairányelv rendelkezéseitől eltérő intézkedéseket alkalmazhatnak, amennyiben arra a Tanácstól felhatalmazást kaptak.
               
               
                  Portugália kérelmet nyújtott be, hogy fordított adózást alkalmazhasson a parafa, a fa, a fenyőtobozok és a héjas fenyőmag értékesítésével összefüggésben, amennyiben az a személy, akinek ezeket az árukat értékesítik, olyan adóalany, akinek székhelye, állandó telephelye vagy lakóhelye Portugáliában található, és olyan ügyleteket hajt végre, amelyek tekintetében jogosult arra, hogy teljes mértékben vagy részben levonja az előzetesen felszámított héát. 
               
               
                  Portugália szerint erdészeti ágazata azon gazdasági ágazatok egyike, ahol az adócsalás és az adókijátszás rendkívül elterjedt. Ez annak tudható be, hogy ebben az ágazatban túlnyomó többségben vannak a kistermelők és a betakarítást végző személyek, akik anélkül értékesítik tovább a nyersanyagot a feldolgozó vállalatoknak, hogy az ezen eladásokra vonatkozó héát bevallanák és megfizetnék. A feldolgozó vállalatok azonban közepes vagy nagy méretű, könnyen azonosítható adóalanyok. A piac és az érintett vállalkozások jellege héacsalásokhoz vezetett, amelyeket a portugál adóhatóságok a megerősített ellenőrzések és a már meghozott intézkedések ellenére is nehezen tudnak felszámolni. A visszaélés elleni küzdelem érdekében Portugália a parafa, a fa, a fenyőtobozok és a héjas fenyőmag értékesítésével összefüggésben be szeretné vezetni a fordított adózást, ami a héa megfizetése tekintetében fennálló felelősséget áthárítaná a kis számú, könnyen azonosítható feldolgozó vállalkozásokra. Portugália szerint ez kiküszöbölné ezt a fajta héacsalást, és megelőzné az ebből eredő héabevétel-kiesést.
               
               
                  Az eltéréseket általában korlátozott időtartamra adják meg, ami lehetővé teszi annak értékelését, hogy a különös intézkedés megfelelő és eredményes-e, valamint a tagállamoknak időt biztosít az adott probléma megoldására irányuló más hagyományos intézkedések bevezetésére az eltérő intézkedés lejártáig, hogy ezáltal az eltérés meghosszabbítása feleslegessé váljon. A fordított adózás alkalmazását lehetővé tévő eltérés csak kivételesen, a csalások által érintett, meghatározott területeken engedélyezhető, végső eszközként. 
               
               
                  Tekintettel a fent említett ágazatban kialakult csalárd helyzetre, javasolt egy eltérő intézkedés bevezetése, és annak engedélyezése, hogy Portugália 2022. december 31-ig alkalmazza ezt az eltérő intézkedést. Ezen eltérés lejártáig Portugáliának egyéb hagyományos intézkedéseket kell végrehajtania a parafával, a fával, a fenyőtobozokkal és a héjas fenyőmaggal foglalkozó ágazatban elkövetett héacsalások visszaszorítása és megelőzése érdekében. Következésképpen a szóban forgó értékesítések tekintetében nem lesz szükség a 2006/112/EK irányelv 193. cikkétől való további eltérésre.
               
            
            
               •Összhang a szabályozási terület jelenlegi rendelkezéseivel
            
            
               
                  A héairányelv 193. cikkéhez kapcsolódó hasonló eltérésekre más tagállamok is kaptak engedélyt.
               
               
                  A javasolt intézkedés tehát összhangban van a héairányelv hatályos rendelkezéseivel.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
         
         
            
               
                  A héairányelvnek a javaslat alapját képező rendelkezésére tekintettel a szubszidiaritás elve nem alkalmazható. 
               
            
            
               •Arányosság
            
            
               
                  A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet. 
               
            
            
               Az eltérés korlátozott hatályára tekintettel a különös intézkedés arányban áll a kitűzött céllal.
            
            
               •A jogi aktus típusának megválasztása
            
            
               Javasolt aktus: tanácsi végrehajtási határozat.
            
            
               A 2006/112/EK tanácsi irányelv 395. cikke értelmében a hozzáadottérték-adóra vonatkozó közös rendelkezésektől kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat alapját a Portugália által benyújtott kérelem képezi, és az csak ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A tanácsi végrehajtási határozatra irányuló javaslat célja, hogy a parafával, a fával, a fenyőtobozokkal és a héjas fenyőmaggal foglalkozó ágazatban megelőzze az adócsalás és -kikerülés egyes formáit. A fordított adózás várhatóan segíti Portugáliát abban, hogy hatékonyabban lépjen fel a héacsalás ellen ebben az ágazatban. Következésképpen az eltérés potenciálisan kedvező hatással fog járni.
               
            
            
               Az eltérés szűk alkalmazási köre és időben korlátozott alkalmazása miatt a hatása mindenképpen korlátozott lesz.
            
            
               4.KÖLTSÉGVETÉSI VONZATOK
            
            
               
                  A javaslat nincs hatással az uniós költségvetésre.
               
            
            
               5.EGYÉB ELEMEK
            
            
               A javaslat korlátozott időre szól.
            
            
               2019/0136 (NLE)
            
         
         
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Portugáliának a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  2
                és különösen annak 395. cikke (1) bekezdésére, 
            
            
               tekintettel az Európai Bizottság javaslatára,
            
            
               mivel:
            
            
               (1)A Bizottságnál 2018. július 2-án iktatott levelében Portugália felhatalmazást kért arra, hogy bevezethessen egy, a 2006/112/EK irányelv 193. cikkétől eltérő különös intézkedést a parafa, a fa, a fenyőtobozok és a héjas fenyőmag értékesítésével összefüggésben, amennyiben az a személy, akinek ezeket az árukat értékesítik, olyan adóalany, akinek székhelye, állandó telephelye vagy lakóhelye Portugáliában található, és olyan ügyleteket hajt végre, amelyek tekintetében jogosult arra, hogy teljes mértékben vagy részben levonja az előzetesen felszámított héát. A Bizottságnál 2018. november 27-én és 2019. március 19-én iktatott leveleiben Portugália további információkat nyújtott be a Bizottsághoz.
            
            
               (2)A 2006/112/EK irányelv 395. cikke (2) bekezdése második albekezdésének megfelelően a Bizottság 2019. március 27-én kelt levelében tájékoztatta a többi tagállamot Portugália kérelméről. A Bizottság 2019. március 28-án kelt levelében értesítette Portugáliát arról, hogy birtokában van a kérelem elbírálásához szükséges valamennyi információnak.
            
            
               (3)Portugália szerint erdészeti ágazata azon gazdasági ágazatok egyike, ahol az adócsalás és az adókijátszás rendkívül elterjedt. Ez annak tudható be, hogy ebben az ágazatban túlnyomó többségben vannak a kistermelők és a betakarítást végző személyek, akik anélkül értékesítik tovább a nyersanyagot a feldolgozó vállalatoknak, hogy az ezen eladásokra vonatkozó héát bevallanák és megfizetnék. A piac és az érintett vállalkozások jellege héacsalásokhoz vezetett, amelyeket a portugál adóhatóságok a megerősített ellenőrzések és a már meghozott intézkedések ellenére is nehezen tudnak felszámolni. A visszaélés elleni küzdelem érdekében Portugália a parafa, a fa, a fenyőtobozok és a héjas fenyőmag értékesítésével összefüggésben be szeretné vezetni a fordított adózást, ami a héa megfizetése tekintetében fennálló felelősséget áthárítaná a kis számú, könnyen azonosítható feldolgozó vállalkozásokra. Portugália szerint ez kiküszöbölné ezt a fajta héacsalást, és megelőzné az ebből eredő héabevétel-kiesést.
            
            
               (4)Ezért indokolt felhatalmazni Portugáliát arra, hogy meghatározott időtartamra, 2022. december 31-ig bevezesse az eltérő intézkedést. 
            
            
               (5)Az eltérések engedélyezése általában korlátozott időszakra szól annak érdekében, hogy fel lehessen mérni, hogy az eltérő intézkedés megfelelő és eredményes-e. Az eltérések időt biztosítanak a tagállamoknak az adott probléma kezelését célzó egyéb hagyományos intézkedések bevezetésére az eltérő intézkedés hatályának lejártáig, szükségtelenné téve ezáltal az eltérés meghosszabbítását. A fordított adózás alkalmazását lehetővé tévő eltérés csak kivételesen, a csalások által érintett, meghatározott területeken engedélyezhető, végső eszközként. Portugáliának ezért ezen eltérés hatályának lejártáig egyéb hagyományos intézkedéseket kell végrehajtania a parafával, a fával, a fenyőtobozokkal és a héjas fenyőmaggal foglalkozó ágazatban elkövetett héacsalások visszaszorítása és megelőzése érdekében, így várhatóan nem lesz szüksége többé arra, hogy a szóban forgó termékértékesítések tekintetében eltérjen a 2006/112/EK irányelv 193. cikkétől.
            
            
               (6)Az eltérő intézkedésnek nem lesz kedvezőtlen hatása az Unió héából származó saját forrásaira.
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 193. cikkétől eltérve Portugália felhatalmazást kap arra, hogy azt az adóalanyt jelölje meg a héa befizetésére kötelezett személyként, akinek a parafát, a fát, a fenyőtobozokat vagy a héjas fenyőmagot értékesítik, amennyiben az olyan adóalany, akinek székhelye, állandó telephelye vagy lakóhelye Portugáliában található, és olyan ügyleteket hajt végre, amelyek tekintetében jogosult arra, hogy teljes mértékben vagy részben levonja az előzetesen felszámított héát.
            
            
               2. cikk
            
            
               Ez a határozat 2020. január 1-jétől alkalmazandó, és 2022. december 31-én hatályát veszti.
            
            
               3. cikk
            
         
         
            
               Ennek a határozatnak a Portugál Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        HL L 347., 2006.12.11., 1. o.